
MINISERIE: FORENT VED FRONTEN


De to søsknene Mattie og Hayden tror at de har lagt dramatikken bak seg når de vender hjem etter militærtjenesten utenlands. Lite aner de om at den største kampen venter dem hjemme, og at den kommer til å utspille seg i hjertene deres. Dette er del to i miniserien Forent ved fronten.

 

Charlotte Hawkes er født og oppvokst på halvøya Wirral i England. Hun er mor til to fryktløse gutter som elsker at hun leker med byggeklosser med dem, og som protesterer høylytt mot all tiden hun tilbringer ved datamaskinen. Når hun ikke skriver – eller bygger med klosser – er hun leder for et lite engelsk/fransk entreprenørfirma.


Til Vic.

Takk for at du er en slik fantastisk –

og tålmodig – redaktør! Xx 

«Slapp av, Bea, du ser flott ut.»

Bridget Gardiner stanset utenfor døren til nattklubben, glattet på den glitrende, korte kjolen som hun hadde lånt av venninnen, og prøvde å ikke se sjenert ut.

Og ikke føle seg som en pjuskete omstreifer ved siden av den usedvanlig sofistikerte Mattie Brigham.

«Er du sikker?» Bridget flyttet usikkert på seg.

«Jeg er helt sikker. Perfekt når du endelig skal bryte ut av skallet ditt og prøve noe som er litt sprøtt.»

«Ja … når det gjelder det …»

«Å nei. Du kan ikke trekke deg nå, Bea. Var det ikke du som opprinnelig sa at denne kvelden skulle handle om å ha det gøy?»

«Jo …» begynte Bridget usikkert.

Det var meningen at denne kvelden skulle handle om å ha det gøy. Men det å ville gjøre noe sprøtt og faktisk gjøre noe sprøtt var to helt forskjellige ting.

«Denne kvelden handler om å slippe seg løs, ikke sant?»

«Jeg vet det …»

«Vi er nødt til å ta noen sjanser. Livet er for kort til ikke å gjøre det.»

Bridget så på venninnen et øyeblikk. Hun kunne ikke sette fingeren på det, men Mattie virket annerledes i kveld. Kanskje litt … opphisset? Det var ikke så åpenlyst, bare glimt nå og da, men dette var i hvert fall ikke den rolige, beherskede majoren og legen som Bridget var vant til å se.

«Er alt i orden, Mattie?»

Mattie nølte, og et øyeblikk trodde Bridget at hun kom til å si noe. Men så trakk venninnen skuldrene tilbake og himlet med øynene.

«Spøkelser fra fortiden.» Hun trakk på skuldrene og var sitt gamle jeg igjen. «Er nødt til å riste dem av meg. Kanskje jeg også skulle prøve noe sprøtt, bare så du ikke er alene.»

«Det går fint.» Bridget klistret på seg et strålende smil og prøvde å se ivrig ut. «Jeg ser virkelig frem til denne kvelden.»

«Løgner!» Mattie lo lavt idet hun åpnet døren, slik at rytmene fra musikken strømmet ut i gaten. «Jeg vet at du ville føle deg ti ganger mer hjemme under et bistandsoppdrag i et katastrofeområde. Og hundre ganger mer selvsikker. Du kan takle opprørere og geriljasoldater midt i en eller annen flyktningeleir tusenvis av kilometer hjemmefra, Bea.»

«Du får meg til å høres mye kulere ut enn jeg egentlig er …» Bridget rynket på nesen.

«Du er kul, Bea. Men det at du praktisk talt skjelver ved tanken på å møte en gjeng av kompisene mine fra hæren, for ikke å snakke om min torn i øyet av en storebror, er ikke så kult. Det er faktisk tullete.»

«Jeg vet det», innrømmet Bridget.

Men for å være ærlig så var det møtet med Hayden som bekymret henne mest. Mattie klaget kanskje over broren – som også var offiser – men det var absolutt ingen tvil om at hun elsket ham uten forbehold. Hvor mange ganger hadde hun klaget over at militærkarrierene deres betydde at de ikke så hverandre – eller den pensjonerte faren, som var brigadegeneral – ofte nok?

Og som på signal begynte tvilen å snike seg inn. Like velkjent og smertefull som alltid.

Bridget bet tennene sammen og prøvde å stenge den ute, men det var umulig.

Hva om Hayden ikke likte henne? Hva om han sa til Mattie at hun ikke var bra nok til å være Matties venninne?

Slutt med det der. Du er ikke fjorten år lenger.

Hun var ikke den jentungen som alle de kule ungdommene pekte på og lo av. Den som hadde en far som var en bedrager og en sjarlatan.

«Bra. Så nå skal vi ha det gøy», sa Mattie bestemt. «Og så er det tilbake til alvoret i morgen, ok?»

«Ok.» Bridget smilte fåret tilbake til Mattie. «Jeg er klar.»

«Fortsatt en løgn, men mer overbevisende.» Mattie flirte. «Stol på meg, Bea, vi har gått igjennom dette. Det er en hyggelig gjeng og de kommer til å elske deg.»

Med de ordene gikk venninnen inn i klubben, og Bridget fulgte etter.

Mattie tok imot de to velkomstdrinkene fra jenta ved døren, og ga den ene til Bridget. Mattie tok den første slurken. «Jøss. De er sterke!»

Bridget lukket øynene og ba en stille bønn før hun gjorde det samme. Den gled overraskende lett nedover halsen. Så tok Mattie henne i hånden og førte dem inn blant alle menneskene.

Og om det skyldtes folkemengden, musikken eller den sterke drinken, så oppdaget Bridget at kroppen ble varmere og hjernen begynte slippe grepet lite grann. Folk dyttet borti henne – eller kanskje hun dyttet borti dem – og drev henne videre, som om føttene ikke alltid helt berørte gulvet.

Hun var nesten takknemlig da Mattie stoppet foran en liten gruppe med vennlige ansikter som brøt ut i rop og latter da de hilste venninnen velkommen. Og før hun visste ordet av det snudde de seg for å hilse varmt på henne også. Mattie hadde rett. Vennene hennes var en hyggelig gjeng, og dette var faktisk … morsomt.

Helt til det øyeblikket da Mattie kom med et lavt skrik og kastet seg foran Bridget.

«Hayd. Du er her.»

Bridget snudde seg med et muntert ansiktsuttrykk, men så var det noe som plutselig gikk som et elektrisk støt gjennom henne. Kroppen hennes føltes ikke lenger som hennes egen. Hun hadde i hvert fall ikke kontroll over den. Hun stivnet bare til og ble stående der, som i et av tenåringsmarerittene sine, mens hun strevde for å fokusere igjen.

Så dette var broren til Mattie, den beryktede major Hayden Brigham. Han var slett ikke slik hun hadde forestilt seg ham.

Men så var hun da heller ikke sikker på hvordan hun hadde forestilt seg ham. Pent utseende, ja visst, siden Mattie aldri hadde lagt skjul på det, men Bridget hadde regnet med at det var noe enhver kjærlig søster ville si. Hayden var tydeligvis en veldig attraktiv ungkar – og han visste det – så han hørtes slett ikke ut som hennes type. Hvis hun egentlig hadde noen type, da. Likevel trodde hun at hun hadde vært helt forberedt på å møte ham personlig.

Men hun hadde tatt feil. Ingenting kunne ha forberedt en kvinne på å møte den mannen personlig.

Han var ikke bare kjekk – en slik beskrivelse var altfor kjedelig for en mann som major Hayden Brigham. Han var … fengslende – praktfull – og hvis det fantes noe perfekt eksempel på mannlig skjønnhet, så var det ham.

Bridget var temmelig sikker på at hun hørte et kollektivt sukk fra alle kvinnene i klubben. Eller kanskje det var bare henne?

Og hun hatet seg selv for det. Det var så ulikt henne å begjære en mann. Hvilken som helst mann. Men i hvert fall ikke en som også var broren til det nærmeste Bridget hadde vært å ha en bestevenninne siden hun var barn. Og slett ikke en som hun kom til å arbeide sammen med – midt i ingenmannsland på det afrikanske kontinentet – de neste tre månedene.

Vel, ikke arbeide sammen med akkurat. Men nær nok. Hvilket var grunnen til at hun ikke syntes noe om ham, uansett hvor sprøtt kroppen hennes oppførte seg akkurat nå. Hun nektet.

Men hva kunne hun gjøre når alt ved ham, fra det kortklipte, men likevel herlig rufsete, mørkeblonde håret og ned til kjeven – så firkantet at en snekker kunne ha brukt den til å lage perfekte rette vinkler – var fantastisk? For ikke å snakke om de gråblå øynene som så ut til å stirre inn i selve sjelen hennes der de møtte hennes og fikk det til å føles som om hele ansiktet hennes sto i brann.

Hun klarte ikke å røre seg, klarte knapt å puste engang. Hun hadde ingen anelse om hvordan hun klarte å tvinge blikket vekk, men plutselig falt det. Ned over de brede, sterke skuldrene og over brystet, som smalnet nedover mot de mest sexy hoftene hun kunne tenke seg hadde eksistert.

Hun kunne ikke senke blikket enda mer. Hun våget ikke. Så derfor dvelte det der – skammelig – et eller annet sted rundt beltespennen.

Bridget tenkte flyktig på å komme seg vekk. Storme ut på toalettet for å skylle ansiktet med litt høyst nødvendig kaldt vann. Naturligvis var det i nettopp det øyeblikket venninnen valgte å presentere de to for hverandre.

«Bridget, dette er broren min, Hayden. Hayd, hils på Bridget Gardiner, som jeg har fortalt deg om. Men hun er forbudt område, ikke sant?»

Mer varme – hvis det i det hele tatt var mulig – strømmet opp i ansiktet til Bridget.

Hun måtte ta seg sammen. Få frem noe av den styrken hun alltid hadde i en av de flyktningeleirene midt i et fremmed land.

«Takk, Mattie …» Den lave, dype stemmen rullet gjennom henne og gjorde henne altfor bevisst sin egen kropp. «Takk for at du får det til å høres ut som jeg kaster meg over hver eneste venninne du presenterer meg for. Og Bridget, jeg har hørt en god del om deg. Det er en fornøyelse.»

Han rakte frem hånden. Bevegelsen avbrøt stirringen hennes, og hun løftet raskt blikket igjen.

De blå øynene hans glitret. Han moret seg åpenbart.

Rødmen hennes ble mer intens da hun tok imot hånden hans og hilste klossete. Hun hadde aldri, aldri reagert slik som dette overfor noen. Hun hadde trodd at sånt hørte hjemme i filmer. Eller bøker. Men herregud hvordan Hayden faktisk oste av autoritet. Og makt.

Det var … berusende.

Du kan motstå ham. Du kan motstå ham … Bridget begynte å messe desperat til seg selv, som et slags nytt mantra.

Som om hun virkelig trengte å prøve.

Som om Hayden i det hele tatt ville se to ganger på en kvinne som var så stille at hun kunne få veggpryder til å se ut som primadonnaer.

Men det var jo slikt som skjedde når hun hadde tilbrakt de første tretten årene i de rikeste sosiale kretser, før alt raste sammen på den mest skammelige måten da faren ble arrestert for svindel.

Var det da noe rart at hun hadde brukt de neste tretten årene på å gjøre seg så ubetydelig og usynlig som mulig mens hun kjempet for å riste av seg de assosiasjonene?

Men nå, i dette øyeblikket, når hun sto med blikket til Hayden rettet mot seg, følte hun seg ikke ubetydelig eller usynlig, eller keitete. I stedet følte hun seg hudløs. Naken.

Og en masse andre ting som hun ikke kunne – eller ikke ville – identifisere.

Ta deg sammen.

«Hayden.» Da hun håndhilste på ham, var hun ikke forberedt på det elektriske støtet som gikk tvers gjennom henne, fra fingertuppene og rett ned i kjernen. Bridget var oppriktig forbløffet over at hun klarte å få stemmen til å høres nesten normal ut. «Takk, det samme.»

«Kall meg Hayd. Alle gjør det.»

Hayd. Selv navnet hans sang en ny sang i hodet til Bridget. Det burde vært latterlig, men i stedet var hun trollbundet.

«Jeg tror ikke at du kaster deg over hver eneste venninne jeg presenterer deg for», innskjøt Mattie. «Bare de som har noe ved seg.»

«Jeg antar at hun alltid er så rosende i omtalen av meg?» Hayden … Hayd snudde seg mot Bridget med løftede øyebryn.

Bena sviktet nesten under henne. De var i hvert fall svake nok.

«Fantastisk bror, utrolig dyktig offiser, men skamløs playboy.» Hun brukte fingrene på den ene hånden til å ramse opp egenskapene.

«Playboy?» Han rynket pannen.

«Vel, ikke akkurat de ordene», tilsto Bridget.

Hun hadde lagt til det med playboy for å ha hodet på rett plass, om ikke annet. Hvordan han ikke kunne høre den øredøvende hamringen av hjertet hennes, var en gåte, men kanskje han var altfor vant til slikt.

«Jeg tror det var mer det at kvinner kaster seg alltid for føttene hans. Men jeg får inntrykk av at du ikke akkurat er noen munk.»

«Han er definitivt ingen munk.» Mattie smekket med tungen. «Går det bra med deg et øyeblikk, Bea? Jeg må hilse på alle sammen.»

«Ja visst.» Hun klarte å smile, selv om det kjentes stivt ut.

«Jeg skal ta meg av henne.» Stemmen til Hayden ga henne gåsehud.

«Vel, ikke ta deg for mye av henne.» Mattie ga ham et morskt blikk før hun smilte til Bridget. «Det var ikke han jeg mente da jeg sa at du skulle gjøre noe sprøtt.»

«Selvsagt ikke», sa Bridget, og undret på hvorfor stemmen hennes hørtes så robotaktig ut. Og så forsvant Mattie, og hun sto igjen alene sammen med broren til venninnen.

Hayden Brigham var bent frem livsfarlig, og ifølge Mattie burde enhver kvinne med vettet i behold styre klar av mannen, eller i hvert fall være i stand til å stålsette seg mot den naturlige sjarmen hans.

Hun hadde vært sikker på at hun enkelt ville falle inn under den sistnevnte kategorien. Nå fryktet hun for sitt eget vett. Mindre enn tre minutter i denne mannens selskap og kroppen hennes kjentes allerede som den var ute av kontroll. Hvordan ville det bli å arbeide sammen med ham i tre måneder?

«Noe sprøtt?» gjentok han, og et øyeblikk var hun ikke sikker på om det var et spørsmål eller en invitasjon.

Bridget undertrykte den sitrende følelsen.

Hun trodde ikke på den slags. Kjærlighet, begjær, sex, hva en nå ville kalle det. Hun hadde med egne øyne sett hvor destruktivt det kunne være. Hvordan faren hadde utnyttet morens kjærlighet og godtroenhet til å lyve for å beskytte ham. Fordi hun hadde nektet å tro på det som foregikk rett foran øynene hennes.

Så stor var makten han hadde hatt over moren at hun i årevis også fikk Bridget – som var for ung til å vite bedre – til å lyve til fordel for ham. Og etter hvert som Bridget vokste opp og så med egne øyne hva slags svindler faren hennes var, hadde hun forsikret seg selv om at hun simpelthen ikke kunne forstå hvordan noen kunne være så naive.

Men akkurat nå var hun fryktelig redd for at hun så altfor lett kunne begynne å forstå det. Ikke det at hun mente at Hayden Brigham var lik faren hennes, selvsagt … bare at det plutselig var altfor lett å forstå hvordan en kunne falle for noen med grenseløs karisma og fantastisk utseende.

«Glem det», sa hun til slutt lavt, før hun hevet stemmen. «Jeg har hørt mye om deg.»

«Skal jeg dømme etter min søsters bemerkninger så er jeg ikke helt overbevist om at det er noe bra.» Han smilte skjevt, og Bridget følte seg hjelpeløst forhekset. «La meg forsikre deg om at selv om det jeg gjør på fritiden er min egen sak, så er jeg absolutt profesjonell når det gjelder operasjoner eller øvelser.»

«Greit», mumlet Bridget.

Og hva sa det om henne at hun ble en smule skuffet ved forsikringen til Hayden? Eller at blikket hans gled dovent over henne som om han kunne tolke reaksjonen hennes i hver linje av kroppen.

«Slapp av. Ingen grunn til å være nervøs.»

«Jeg er ikke det», løy hun.

«Sier du det? De skjelvende hendene dine sier noe annet, men stol på meg, jeg biter ikke.»

«Ikke hvis jeg ikke vil at du skal gjøre det – er det ikke det de sier?» Ordene kom ut av henne før hun innså hva hun sa.

Noe endret seg i blikket hans, men Bridget var ikke i stand til å tolke det. Hun var altfor forferdet over seg selv.

«Jeg er lei for det … Jeg …»

«Og her har jeg fått strenge instruksjoner fra Mattie om at det er nettopp den slags bemerkninger jeg ikke har lov til å komme med.»

Han lo av henne, og hun kunne ikke klandre ham.

«Jeg ber uforbeholdent om unnskyldning, Hayden», begynte hun. «Det er virkelig ikke …»

«Hayd», påminnet han henne, og hun stanset og ble usikker.

«Ingen kaller meg egentlig Hayden, bortsett fra faren min, og det er hvis han ikke er fornøyd med meg. Noe jeg må innrømme ikke skjer ofte.»

«Er ikke det litt arrogant?»

«Nei, bare saklig.» Han trakk på skuldrene, men smilet lekte fortsatt rundt leppene hans.

En munn som var mer syndig fristende enn Bridget trodde var mulig.

Hva var det som skjedde her?

«Er du alltid så … saklig?»

«Det avhenger av emnet, antar jeg. Men ja, jeg prøver å være det. Jeg foretrekker det fremfor at folk sier ting de egentlig ikke mener.»

«Jeg foretrekker også det», sa hun, før hun innså at hun i det hele tatt snakket.

«Ja. Jeg tro det er en av grunnene til at søsteren min liker deg så godt.»

«Har Mattie snakket om meg?» spurte hun overrasket. «Til deg?»

«Hun sa at du har arbeidet for den veldedige hjelpeorganisasjonen i flere år. Fra Tchad til Sør-Sudan, både i oppsøkende klinikker og større utenlandske sykehus.»

«Jeg møtte henne første gangen etter jordskjelvene i Nepal», hørte Bridget seg selv si. «Jeg var sykepleier for en frivillig hjelpeorganisasjon, og den militære medisinske avdelingen til Mattie hadde kommet for å hjelpe til på grunn av det store omfanget av katastrofen.»

«Ja, jeg husker at hun sa at du allerede var på plass sammen med hjelpeorganisasjonen da hun kom dit. Dere fikk alle pasientene ut i gaten da et etterskjelv rystet sykehusbygningen?»

«I et nøtteskall», sa Bridget, og var overrasket over at han visste det.

Hun husket hvordan Mattie hadde tatt kommandoen, og raskt og rolig fortalt ikke bare det militære personellet, men alle på sykehuset, at det ikke lenger var trygt å behandle pasientene innendørs. Hun ga ordre om at de måtte bæres ut, og sendte et rekognoseringsteam for å finne et trygt sted hvor de kunne begynne å sette opp store telt og midlertidige senger.

I det øyeblikket så hun på Mattie som en mentor. En kvinne som kanskje var bare noen få år eldre, men som lå mange år foran henne når det gjaldt karrieren. En kvinne som lett tilpasset seg overgangen fra å være offiser til å bli en empatisk lege – akkurat den slags lege som Bridget en gang håpet at hun selv kunne bli, hvis ting hadde vært annerledes.

Hvis bare ikke farens selvmord etter arrestasjonen hadde gjort den allerede skjøre moren til et vrak som trengte omsorg. Det ga ikke Bridget noen mulighet for studier eller en karriere. Selv om ingenting hun gjorde var bra nok for moren.

Bridget kunne ikke begynne å skape noe liv for seg selv før moren endelig møtte en ny mann som fylte det åpenbare tomrommet i livet hennes og fikk henne til å føle seg hel. Bridget ble først sykepleier, og begynte deretter å arbeide for utenlandske, frivillige hjelpeorganisasjoner i håp om at hun en dag ville få støtte fra en som kunne hjelpe henne med å gjøre drømmen til virkelighet og bli lege.

Hvis bare livet hennes hadde vært annerledes.

Men det var det ikke.

«Så nå kommer jeg til å arbeide sammen med enda en Brigham.» Hun klarte å få frem en latter, og prøvde å avlede tankene. «Du er major i ingeniørkorpset?»

«Det er jeg.»

«Hvordan fungerer det?»

«Organisasjonen din arbeider i en leir og sørger for medisinsk hjelp, ikke sant?»

«Jukrem leir», bekreftet hun. «Landet har gjennomgått årtier med borgerkrig, og nå som den er over, trenger de å komme seg på bena igjen. Vi er der for å hjelpe dem med medisinsk hjelp, vann, sanitære forhold, forsyninger. Men freden er ny, og skjør.»

«Noe som nettopp er grunnen til at den nye regjeringen bestemte seg for å leie ut noe av landet sitt til den britiske hæren som treningsleir, omtrent to og et halvt tusen kvadratkilometer av det.»

«Det er temmelig mye.» Bridget plystret lavt.

«Ja, det er en tjuefem års avtale som gir det nye landets regjering penger til å starte gjenoppbyggingsprosessen. I tillegg burde vårt nærvær hjelpe til med å hindre eventuell uro. Og som en del av vår bruk av landområdet bygger vi opp infrastruktur for dem. Veier, broer, bygninger.»

«Så du valgte å reise til Jukrem?»

«Jeg vet at organisasjonen din har leirer over hele regionen, men de satte opp Jukrem straks de visste at vi kom til å begynne derfra. De ba oss arbeide sammen med dem.»

«Det visste jeg ikke», innrømmet Bridget, «men det høres fornuftig ut. Jukrem er det sørligste punktet vi noensinne har vært på. Vanligvis blir området rammet av mye regn slik at veier og flystriper blir skylt vekk. Hvis den britiske hæren er der og setter opp broer, komme vi til å være i stand til å nå frem til flyktninger som kanskje aldri ville ha klart å komme seg til noen av leirene våre lenger nord.»

«Så hva var det siste prosjektet du arbeidet på?» spurte han.

«Det siste var en TB-leir. En del av den var beregnet på behandling av normal tuberkulose, av mangel på en bedre betegnelse, men den andre delen hadde en landsby for pasienter som led av en medisinresistent stamme av TB.»

Han trakk øyebrynene sammen. «Jeg trodde TB ble kurert med antibiotika. Hvordan blir en bakteriestamme resistent?»

«Vil du virkelig vite det, eller prøver du å være høflig?» Hun skar en grimase, for han hadde berørt et emne som engasjerte henne voldsomt. «Vi er jo her for å feire forfremmelsen til Mattie.»

Til tross for sjenansen som vanligvis plaget henne i sosiale sammenhenger, var jobben hennes et emne hun kunne prate med hvem som helst om, når som helst. Det var mer enn bare en jobb, det var en lidenskap, og hun elsket å være der ute og hjelpe folk som ellers ikke ville hatt noe som helst.

«Er det noe vi kommer til å støte på når vi reiser?» spurte han, og hun likte at han faktisk så ut til å ha tatt seg litt tid til å tenke på svaret sitt.

«Det er det», bekreftet hun. «Faktum er at TB trives i samfunn hvor folk lever tett sammen, og hvor immunsystemet deres allerede er svekket. Vi skal inn i et område hvor det er flyktninger og tvangsforflyttede personer uten noe hjem eller tilgang til rent vann, og som i tillegg er underernærte.»

«Jeg er oppriktig interessert i dette emnet.» Hayden kom nærmere og fikk noe til å bruse inni henne. «Jeg har vært offiser i hæren nesten halve livet, og vært på flere oppdrag i krigssoner, men dette er første gangen jeg er med på noe som dette. Jeg er nysgjerrig etter å vite hva jeg kan vente meg, og jeg tror du er den perfekte personen til å fortelle meg det.»

«Jeg vil ikke kjede deg», sa Bridget.

Han flirte. «Dessuten kan jeg ikke si at jeg er av den typen som går så ofte på nattklubber. Jeg ville ikke engang vært her hvis dette ikke var omtrent den eneste gangen hele gruppen vår har fri samtidig. Kan du ikke i det minste lære meg noe, slik at kvelden føles mindre bortkastet?»

Han ertet henne. Hun visste det, og ordene hans fikk henne til å føle seg interessant.

«Ok», begynte hun. «Du vil vite om resistent TB, eller XDR TB, som vi kaller den multiresistente tuberkulosen. Så spenn deg fast.»

«Jeg er advart.» Øynene hans glitret av fornøyelse, selv om Bridget ikke oppdaget at hun hadde stirret inn i dem før hun innså at hun hadde glemt å puste.

«Vi har drevet TB-klinikker ute på steder som Jukrem i flere år. Hovedproblemet vårt er at behandlingen av TB vanligvis tar omtrent seks måneder under normale forhold, og nødvendiggjør legemidler via munnen og daglige injeksjoner.» Hun skar en grimase. «Smertefulle injeksjoner. Du har ingen anelse om hvor lang tid det gikk under det første oppdraget mitt før jeg forsto at lokalbefolkningen ikke var spesielt mottakelige for hofte- eller benproblemer. Til slutt oppdaget jeg at det skyldtes smerter etter sprøytene de måtte få i baken.»

«Ah.» Hayden krympet seg av empati, og hun likte at han så ut til å forstå det.

«De må holde seg inne i små avdelinger eller leirhytter, og kan ikke blande seg med andre. Ofte blir de atskilt fra familien. Altfor ofte forlater de oss før behandlingen er ferdig.»

«Jeg begynner å forstå hvor du vil hen.» Han løftet øyebrynene. «Hvis de avslutter behandlingen før de skal, så blir de ikke helt kurert, men kroppen deres har vært utsatt for medikamentene og begynner å bygge opp motstandskraft.»

Det måtte være den minst sexy samtalen i klubben, men likevel kunne hun ha kysset ham for at han fikk henne til å føle seg så engasjerende.

«Riktig», fortsatte hun. «Så vi ender opp med en pasient som kommer tilbake til oss senere, og som har utviklet XDR TB. Dermed har vi ofte en friskmeldt pasient som reiser hjem igjen, bare for å bli smittet på nytt av et familiemedlem som ikke er behandlet, eller engang undersøkt, for TB. Men det verste med XDR TB er at den kan bli spredt på samme måten. Så plutselig har vi store områder av landsbyer eller byer hvor alle har den multiresistente bakteriestammen, og det er veldig lite vi kan gjøre med det.»

«Du er lidenskapelig når det gjelder dette?» sa Hayden plutselig, og fikk henne til å blunke da hun møtte blikket hans.

«Det høres dumt ut, ikke sant?» bemerket hun.

«Det høres ikke det minste dumt ut. Det høres ut som du bryr deg om andre mennesker og prøver å gjøre det som er best for dem. Og det høres ut som du elsker jobben din, hvilket er noe som jeg, av alle mennesker, virkelig kan forstå.»

«Det er vanskelig noen ganger», hørte hun seg selv innrømme. «Særlig når det gjelder en ektemann og kone hvor konen er redd for å sove borte fra ektemannen, men de må det fordi en av dem går inn i en intensiv fase av behandlingen. Og de bare kan bo hver for seg i en ettroms hytte eller skur.»

«Så hva gjør du?»

«Snakker med dem. Prøver å forklare.» Hun løftet skuldrene litt. «Men noen ganger er det best å bare finne et sykehusværelse hvor de kan være på motsatte sider, men se hverandre. Og hvor det er masse vinduer mellom dem.»

«Det er vanskelig.» Han smilte vennlig.

«Det er det», sa hun.

Denne gangen visste hun at samtalen hadde nådd sin naturlige avslutning.

Bridget stålsatte seg og forberedte seg mentalt på at han skulle snu seg og starte en samtale med noen andre personer, noen mindre … alvorlige.

«Så du er Bridget», fortsatte han, og flyttet ikke på seg. «Men du foretrekker Bea?»

«Egentlig så gjør jeg ikke det», hørte hun seg selv innrømme.

Hayden rynket pannen.

«Jeg trodde det er det søsteren min kaller deg?»

«Ja.» Bridget forsto ikke helt hva som gikk av henne. «Jeg har aldri egentlig likt å bli kalt Bea, men … jeg har ikke sagt det til henne.»

«Jeg forstår. Hva med Birdie?»

Det traff henne med et smell. Et øyeblikk var hun ikke sikker på om lungene ville komme i gang igjen.

«Birdie», hvisket hun, for lavt til at han hørte det over musikken.

«Ikke? Bare Bridget, da?»

Den var merkelig, denne vemodige fornemmelsen som plutselig kom over henne.

«Birdie er det jeg pleide å bli kalt som barn.»

Av faren sin før … alt sammen. Hun hadde elsket det navnet, men så hadde han svertet det på en måte.»

«Ja vel.»

Hun var vagt oppmerksom på at Hayden så på henne, men hun klarte ikke helt å få seg til å fokusere.

«Likte du det? Eller mislikte du det?»

«Jeg elsket det», innrømmet hun, og ignorerte det faktum at ingen hadde kalt henne det siden den dagen faren tok sitt eget liv.

Og det faktum at hun ikke ville at de skulle gjøre det.

«Da blir det Birdie», sa Hayden og smilte til henne.

Birdie – hun likte hvordan det hørtes ut fra tungen til Hayden.

Hun møtte blikket hans og løftet haken. Hun følte plutselig en lenge savnet strøm av selvtillit. Det minnet henne om hvordan hun pleide å være – en gang for lenge siden. Livlig og lykkelig, modig og glad i å ha det gøy. Slik hun bare følte seg nå for tiden når hun var tusenvis av kilometer unna det stedet hun kalte hjemme. Men denne relativt fremmede mannen – playboybroren til venninnen og mentoren – ga henne det samme pågangsmotet akkurat nå.

Mer enn det. Han fikk henne til å føle seg levende på en måte hun ikke var sikker på om hun hadde opplevd før. Fikk kroppen hennes til å føle seg som den våknet fra en søvn som hun ikke hadde visst at hun befant seg i.

Hvordan var det i det hele tatt mulig?

Hvis hun ikke fikk kontroll på disse utøylede, utypiske sinnsbevegelsene så kom hun til å dumme seg ut sammen med denne mannen før hun i det hele tatt kom frem til Jukrum leir. Og hvordan skulle de klare å arbeide godt sammen da?

*

Hva pokker var det han drev med?

Det å flørte med Bridget Gardiner var en veldig dårlig idé, og ikke bare fordi søsteren hans kom til å gi ham en overhaling.

Han visste litt om Bridget fra Mattie, og etter det søsteren hadde fortalt om henne, hadde han ventet seg en søt, sjenert, pen jente. En som helt klart var altfor uskyldig og helgenaktig for ham.

Men det som slo ham i det øyeblikket han ble presentert for Bridget, var at det slett ikke var noe helgenaktig ved henne. Bridget Gardiner så heller ut som et sexsymbol fra femti- eller sekstitallet.

Han tvang seg til å ta et skritt tilbake og la armene i kors, som om det kunne hjelpe ham med å motstå denne uventede dragningen som denne kvinnen hadde på ham. Dette kunne ikke skje. Det var galt.

Han skulle arbeide sammen med henne i tre måneder midt i ingenmannsland. Og det faktum at hun åpenbart var så forbasket lidenskapelig når det gjaldt arbeidet sitt, tiltalte ham bare enda mer. Men å ha et forhold med henne ville bli verre enn bare en dårlig idé. Det ville rett og slett være en katastrofal idé.

Selv om han hadde et rykte – ikke helt rettferdig, selv om han gjerne innrømmet at han ikke var noen munk – så hadde han en streng regel om ikke å blande det yrkesmessige med det private.

For ikke å snakke om en søster som ville slå ham helseløs for at han knuste venninnen hennes.

«Champagnen din, sir?»

Hayden blunket da bartenderen kom mot dem med flere flasker i et par bøtter med is, sammen med nok glass til alle sammen. Det tok litt tid før han husket at han hadde bestilt det tidligere fordi de alle var her for å feire søsterens forfremmelse. Noe han så ut til å ha glemt da han møtte Bridget.

«Drikker dere alltid champagne i nattklubber?» spurte hun.

«Nei, vi gjør vanligvis ikke det», sa han og satte fra seg magnumflaskene. «Men i kveld feirer vi noe stort for Mattie. Og noen ganger er det godt å slå seg løs, særlig etter et vanskelig utenlandsoppdrag. Eller før et. Dessuten er det ikke ofte vi alle er på samme sted samtidig.»

Bridget svarte ikke, og Hayden snudde seg mot henne igjen og så at hun stirret på flaskene med et uttrykk som han bare kunne beskrive som forpint.

«Birdie?»

Hun reagerte ikke, og før han rakk å tenke seg om, strakte han ut hånden og løftet haken hennes forsiktig med fingrene.

Han lot som han ikke kjente gnistene som fløy mellom dem.

Hun rykket til og stivnet et øyeblikk før hun vred hodet vekk. «Det er ingenting», mumlet hun.

Det var en åpenbar løgn, men hva betydde det for ham om hun fortalte ham sannheten eller ikke?

«Unnskyld meg, er du snill.» Han snudde seg og tok opp en flaske. Så trakk han ut korken på en fingerferdig måte.

«Hvordan gjorde du det?» spurte hun plutselig, og la hånden mot innsiden av håndleddet hans til han åpnet hånden og hun tok opp korken. «Jeg så for meg at den kom til å fly gjennom rommet.»

Han sa til seg selv at pulsen ikke gjorde et hopp ved kontakten. At det ikke var grunnen til at han nå glemte å helle champagnen opp i det første glasset slik at den nå boblet over toppen av flasken.

Han satte raskt flasken ned på et bord hvor en av hans og Matties felles venner tok den opp og tilbød seg å helle i glassene hvis han åpnet flaskene. Men oppmerksomheten hans var rettet mot Bridget, enten han likte det eller ikke.

«Knepet er håndleddet», fortalte han. «Du tar flasken i den ene hånden og holder korken med den andre, slik som dette. Så holder du korken rolig og vrir på flasken.»

Flasken kom med et lite smell da den ble åpnet, og denne gangen tok Hayden et glass for å helle ut den første delen før han satte den på bordet som den forrige. Så tok han den siste flasken og holdt den frem mot henne.

«Nå er det din tur.»

Hun så på den et øyeblikk, og kroppsspråket røpet hvor fristet hun var. Men i stedet ristet hun på hodet.

«Jeg kan risikere å miste den.»

«Det hele er et spørsmål om selvtillit.» Han smilte.

Hun nølte, men til slutt ristet hun på hodet igjen.

«Vil du at jeg skal vise deg det?» Han visste at det var en dårlig idé, men ordene kom ut likevel.

Hun ga ham et nysgjerrig blikk.

«Hvordan?»

Hayden overså hvilken dum idé det var da han la hendene på hoftene til Bridget og snudde henne rundt. Så gikk han bak henne og la armene rundt henne for å holde champagneflasken foran henne.

«Er du venstre- eller høyrehendt?»

Hun svarte ikke til å begynne med. Kroppen hennes var anspent, som om hun var klar til å flykte.

«Det er bare snakk om å åpne en champagneflaske, Birdie», mumlet han.

Men … det var ikke bare det, var det vel? Han løy for seg selv hvis han trodde det var det. Han kompliserte en allerede problematisk situasjon. Om noen dager skulle de arbeide sammen, og det var som om han ikke engang brydde seg om det. Alt han kunne tenke på, var varmen fra ryggen hennes mot brystet sitt, følelsen av at hun skalv litt i armene hans, og den svake vaniljeduften som fylte neseborene.

«Hold flasken her …» Han løftet hånden hennes og dekket den med sin egen. « … og legg den andre hånden over korken. Bra. Hold korken på plass uten å bevege den hånden, og snu flasken langsomt rundt med den andre.»

En enkel bevegelse og korken hoppet ut.

«Godt gjort», sa Hayden, og gikk vekk for å ta opp et glass.

Men skaden var gjort. Han var mer interessert enn noensinne – det var i hvert fall kroppen hans. Det betydde at det klokeste ville være å holde seg unna. Han skulle bli der lenge nok til å utbringe en skål for Mattie, og så, når hun etter tradisjonen gikk for å kjøpe en runde med drinker, skulle han unnskylde seg og gå.

Det var den rette tingen å gjøre. Det mest ansvarlige.

Før han ble fristet til å gjøre noe han kom til å angre på sammen med den herlige Bridget.

